**Informatīvais ziņojums**

**“Par 2016. gada 15. decembra Eiropadomes**

 **sanāksmē izskatāmajiem jautājumiem”**

2016. gada 15. decembra Eiropadomes darba kārtībā ir četri jautājumu bloki: migrācija; drošība; ekonomiskā un sociālā attīstība, jaunatne; un ārējās attiecības. Tāpat Eiropadomes ietvaros plānotas neformālas valstu un valdību vadītāju vakariņas ES 27 formātā par procedūras jautājumiem Apvienotās Karalistes izstāšanās procesā.

*Migrācija*

Eiropadome izvērtēs migrācijas politikas ieviešanas gaitu un sniegs vadlīnijas turpmākajam darbam. Sagaidāms, ka Eiropadome pievērsīsies tādiem jautājumiem kā ES – Turcijas vienošanās ieviešana; partnerības ar nelegālās migrācijas izcelsmes un tranzīta valstīm; Ārējo investīciju plāns un darbs pie Kopējās Eiropas patvēruma sistēmas reformas.

Latvija pozitīvi vērtē ES-Turcijas vienošanās ieviešanu. Tāpat, pozitīvi novērtējam līdzšinējo darbu pie partnerībām ar prioritārajām migrācijas izcelsmes un tranzīta valstīm. Latvija varētu apsvērt partnerību pieejas attiecināšanu uz citām valstīm, kur ir augsta migrācijas plūsmu uz Eiropas Savienību iespējamība. Atbalstām Eiropas Komisijas priekšlikumu ES Ārējo investīciju plāna izveidei. Līdztekus migrācijas pamatcēloņu risināšanai jaunajam Eiropas Fondam ilgtspējīgai attīstībai jāveicina arī Eiropas Kaimiņu politikas mērķu sasniegšanu, līdzsvaroti atbalstot Dienvidu un Austrumu kaimiņu ilgtspējīgu attīstību.

Latvija uzskata, ka ir jārod visām dalībvalstīm pieņemams risinājums Kopējās Eiropas patvēruma sistēmas reformai. Latvija stingri uzstāj, ka jebkādiem mehānismiem patvēruma meklētāju pārdalei ES vai pārmitināšanai no trešajām valstīm jābalstās uz brīvprātības principa.

*Drošība*

Eiropadome izvērtēs paveikto darbā pie tiesību aktu priekšlikumiem, kuri ir vērsti uz ES iekšējās drošības stiprināšanu, t.sk. kontroles uz ES ārējām robežām uzlabošanu un terorisma apkarošanu. Savukārt pievēršoties ārējās drošības jautājumiem, valstu un valdību vadītāji diskutēs par ES sadarbības nostiprināšanu ārējās drošības un aizsardzības jomā, turpmāko darbu pie 14. novembra Ārlietu padomē pieņemto secinājumu par ES Globālās stratēģijas ieviešanu drošības un aizsardzības jomā īstenošanas, 2016. gada 8. jūlija ES - NATO augstāko amatpersonu deklarācijas ieviešanas, kā arī pieskarsies Eiropas Komisijas 30. novembrī publicētajam Eiropas Aizsardzības rīcības plānam.

Latvija uzskata, ka ir būtiski pabeigt darbu pie tiesību aktu priekšlikumiem, kuru mērķis ir pastiprināt ES tiesisko regulējumu teroristu uzbrukumu novēršanai. Vienlīdz svarīgi strādāt pie pasākumiem, kas uzlabotu un stiprinātu kontroles uz Eiropas Savienības ārējām robežām.

Atbalstām š.g. 14. novembra Ārlietu padomes secinājumos par ES Globālās stratēģijas ieviešanu drošības un aizsardzības jomā noteikto apņemšanos stiprināt ES sadarbību drošībā un aizsardzībā. Pilnībā atbalstām sniegtos priekšlikumus ES-NATO sadarbības stiprināšanai, lai nodrošinātu NATO samitā Varšavā pieņemtās NATO un ES līderu kopējās deklarācijas ieviešanu. Atbalstām tālāko darbu pie Eiropas Aizsardzības rīcības plāna.

*Ekonomiskā un sociālā attīstība, jaunatne*

Eiropadome īsumā pievērsīsies dažādu Vienotā tirgus stratēģiju ieviešanai. Valstu un valdību vadītāji diskutēs par jauniešu atbalstam veltīto ES programmu darbības uzlabošanu ar mērķi veicināt jauniešu nodarbinātību, apmācības un mobilitāti.

Latvija atbalsta, ka Eiropadome pievērš uzmanību Vienotā tirgus stratēģiju ieviešanai, plašāku diskusiju par šiem jautājumiem sagaidot 2017. gada marta Eiropadomē. Latvija atzinīgi novērtē uzsvaru uz Digitālā vienotā tirgus stratēģijas īstenošanu.

Latvija atbalsta pozitīva signāla sūtīšanu Eiropadomē jauniešu nodarbinātības, apmācības un mobilitātes kontekstā, apstiprinot Jauniešu garantijas programmas turpināšanu un Jauniešu nodarbinātības iniciatīvas programmas finansējuma palielināšanu.

*Ārējās attiecības*

Sagaidāms, ka Eiropadome atgriezīsies pie jautājuma par ES-Ukrainas Asociācijas līguma ratifikāciju Nīderlandē. Tāpat sagaidāma diskusija par situāciju Sīrijā.

Latvija uzskata, ka svarīgi noslēgt ES ratifikācijas procesu, lai ES – Ukrainas Asociācijas līgums varētu stāties spēkā. Esam gatavi meklēt visām pusēm pieņemamu risinājumu. Pieņemtajam lēmumam jābūt saskaņā ar ES līgumiem.

*Valstu un valdību vadītāju neformālās vakariņas ES 27 formātā*

Eiropadomes ietvaros notiekošajās ES 27 valstu un valdību vadītāju neformālajās vakariņās plānotas diskusijas un paziņojuma pieņemšana par procedūras jautājumiem Apvienotās Karalistes izstāšanās procesā.

Spēkā ir Pozīcija Nr. 1 “Par Latvijas Republikas interesēm iespējamajās Eiropas Savienības un Apvienotās Karalistes sarunās par izstāšanos no Eiropas Savienības”, kas apstiprināta Ministru kabinetā 2016. gada 1. novembrī, Saeimas Eiropas lietu komisijā 2016. gada 24. novembrī unPozīcija Nr. 1 “Par 2016. gada 28.-29. jūnija Eiropadomē izskatāmajiem jautājumiem”, kas apstiprināta Ministru kabinetā
2016. gada 27. jūnijā un Saeimas Eiropas lietu komisijā 2016. gada 28. jūnijā.

|  |  |
| --- | --- |
| Iesniedzējs: ārlietu ministrs  | E.Rinkēvičs |
| Vīza: valsts sekretārs |  A. Pildegovičs |

12.12.2016. 16:30

629

Una Ķepīte, 67016381

Una.Kepite@mfa.gov.lv